

***Departamentul de Informatică şi Cibernetică Economică***

***MASTERATUL PROFESIONAL DE***

***ANALIZA AFACERILOR***

***și***

***CONTROLUL PERFORMANTELOR
ÎNTREPRINDERII (AACPI)***

(Prezentare Generală)

**„Business analysts are responsible for discovering,**

**synthesizing, and analysing information from a**

**variety of sources within an enterprise, including**

**tools, processes, documentation, and stakeholders.”**

**BABOK v3 A Guide to the Business Analysis Body of Knowledge, 2015**

1. **CE ESTE ANALIZA AFACERILOR?**

**Analiza Afacerilor** este știința și practica realizării de schimbări într-un context organizațional, prin definirea nevoilor și recomandarea de soluții care oferă valoare stakeholderilor (persoane care sunt interesate de afacerea respectivă). Mulțimea de sarcini și tehnici care sunt utilizate pentru a efectua analiza afacerilor este definită în **Ghidul Corpului de Cunoștințe ale Analizei Afacerilor** (**BABOK© Guide)**, manualul de bază al oricărui analist de afaceri.

Analiza Afacerilor este utilizată pentru a identifica și exprima nevoia de schimbare în modul în care organizațiile lucrează și a facilita această schimbare. Un analist de afaceri identifică și definește soluțiile care vor maximiza valoarea livrată de către o organizație stakeholderilor acesteia. Analiștii de afaceri lucrează la toate nivelele unei organizații și pot fi implicați în orice problemă, începând cu definirea strategiei, crearea arhitecturii de întreprindere sau adoptarea unui rol conducător în definirea scopurilor și cerințelor pentru programe și proiecte sau susținerea îmbunătățirii continue a tehnologiilor și proceselor din cadrul acesteia. Este necesar ca analistul de afaceri să aibă cunoștințe de specialitate pentru a acționa ca un ghid și a conduce afacerea pe un teritoriu necunoscut și instabil, înainte de a ajunge la destinația dorită. Valoarea analizei afacerilor constă în realizarea de beneficii, evitarea costurilor suplimentare și identificarea de noi oportunități, înțelegerea capabilităților necesare și modelarea organizației și a proceselor de afaceri din cadrul acesteia. Prin utilizarea eficientă a tehnicilor și metodelor analizei afacerilor, putem să asigurăm ca o organizație să realizeze aceste beneficii, în ultimă instanță să îmbunătățim modul în care aceasta desfășoară afacerile și colaborează cu mediul său de afaceri.

Un analist de afaceri utilizează însușirile sale umane, tehnice și organizaționale pentru a identifica posibilitățile de îmbunătățire ale afacerii și a implementa sistematic soluții performante. Prin observarea practicilor companiei, un analist de afaceri determină ce pot face atât indivizii, cât și departamentele pentru a deveni mai eficienți. Un analist de afaceri are cunoștințe care includ economia, tehnologia informației și programe software, ca și o cunoaștere detaliată a afacerii analizate și a pozițiilor manageriale din cadrul acesteia. Analiștii de afaceri sunt, de asemenea, responsabili pentru descifrarea cerințelor utilizatorilor care pot fi implementate în cursul îmbunătățirii proceselor de afaceri ale unei companii, sau să acționeze ca un filtru necesar pentru ambele părți interesate (producător și beneficiar).

Conform BABOK©, v 3.0**, “Analiza Afacerii este practica efectuării de schimbări într-o întreprindere, definind nevoile și recomandând soluții care oferă valoare stakeholderilor. Analiza Afacerii permite unei întreprinderi să formuleze nevoile și rațiunile pentru schimbare și să proiecteze și să descrie soluții care pot oferi valoare**.**” (BABOK©, v 3.0).**

1. **ROLUL ANALISTULUI DE AFACERI**

Ce este până la urmă un analist de afaceri? Este necesară o astfel de slujbă într-o organizație? Ce pregătire trebuie să aibă cineva pentru a deveni un analist de afaceri bun? Este analistul de afaceri un simplu mijlocitor între specialiștii IT şi manageri, acționând pentru translatarea limbajului unora într-un limbaj înțeles de ceilalți și invers? Sau, aceștia joacă un rol mult mai important, fiind plasați în centrul organizației?

Explicit sau implicit, cineva îndeplinește rolul de analist de afaceri în cadrul unui proiect de analiză a afacerii. Un analist de afaceri este cel care introduce schimbarea într-un context organizațional, definind nevoile și recomandând soluțiile care livrează valoare pentru stakeholder. Analistul elicitează și analizează perspectivele organizației, transformă informația colectată în cerințe și comunică informația obținută celorlalți stakeholderi. Analistul ajută stakeholderii să găsească diferența dintre ceea ce ei spun că vor și ceea ce ei au într-adevăr nevoie. Ei/ele educă, întreabă, ascultă, organizează și învață. Este un job deosebit de greu.

Analistul de afaceri este persoana care are responsabilitatea cea mai mare în elicitarea, analiza, documentarea şi validarea nevoilor stakeholderilor de proiect. Analistul servește ca interpret principal prin care cerințele se deplasează de la comunitatea clienților către echipa de dezvoltatori soft, așa cum se arată în Figura 1 . Multe căi de comunicații sunt utilizate pentru aceasta, astfel că analistul nu este singurul responsabil pentru schimbul de informație din cadrul proiectului. Analistul de afaceri joacă un rol central în colectarea și diseminarea informației produse, în timp ce managerul de proiect joacă un rol conducător în livrarea proiectului produs.

Analistul de afaceri joacă un rol important în cadrul proiectului de analiză de business. El constituie un adevărat liant între celelalte roluri care intervin în proiect, cum ar fi: managerul de proiect, managerul de produs, sponsorul proiectului proprietarul produsului, expertul din domeniu, dezvoltatorul, testerul și uneori chiar și utilizatorul (Figura 1).



**Figura 1**

1. **CE TREBUIE SĂ ȘTIE UN ANALIST DE AFACERI ȘI CUM SE FORMEAZĂ EL**

Analiștii de afaceri trebuie să dețină cunoștințe care se obțin, de regulă, prin studiu și acumularea de experiență. Practicile contemporane ale analizei de business, aplicarea metodelor specifice acestei profesii în contextul diferitelor cicluri de viaţă ale unei organizații necesită experiență și stăpânirea unui arsenal bogat de tehnici disponibile.

Analiștii de afaceri abordează toate activitățile de management și dezvoltare a cerințelor de-a lungul întregii durate a unui proiect. Un analist cu o înțelegere bună a managementului de proiect, a ciclurilor de viață ale proiectului, managementului riscului și ingineriei cerințelor de afaceri poate ajuta la dezvăluirea elementelor care pot să ducă la evitarea eșecului proiectului respectiv.

Analiștii de afaceri experimentați se formează în timp, prin diferite metode bazate pe educație, învățare și experiență de lucru, astfel încât ei să reducă diferența dintre cunoașterea pe care o dețin și calitățile de analist. Toți analiștii trebuie să decidă ce calități vor dezvolta mai mult și cum vor face acest lucru. **Institutul International de Analiza Afacerilor (IIBA),** forul global al analiștilor**,** descrie competențele pe care un analist debutant, junior, intermediar și, respectiv, senior trebuie să le dețină atunci când exercită diferite activități de analist.

Formarea unui analist de afaceri este un bun punct de intrare în profesie pentru cineva care nu a studiat în timpul licenței în acest domeniu sau nu l-a aprofundat suficient. Noul licențiat care are mai puțină experiență sau chiar o absență totală a experienței relevante în domeniu poate să-și asume rolul de analist de afaceri debutant dacă demonstrează calitățile cerute pentru a deveni un bun analist. Un avantaj al angajării unui absolvent ca și analist de afaceri este acela că el are puține idei preconcepute asupra modului în care procesele de afaceri funcționează.

Indiferent de pregătirea sa de bază, un analist de afaceri creativ poate să crească permanent eficiența sa în desfășurarea profesiei. Analistul este necesar să câștige permanent cunoaștere și îndemânare, mai ales în domeniile în care acestea sunt mai puțin evidente și să practice în domeniul analizei de afaceri pentru a deveni mai eficient. În figura 2 se arată modul în care se produce acest lucru.



**Figura 2**

Pe măsură ce cunoașterea, calitățile şi experiența se îmbunătățesc prin exercitarea diferitelor sarcini din cadrul unui proiect, analistul de afaceri poate să aspire la obținerea unor certificări profesionale care au rolul de a confirma deținerea lor.

Mulți analiști de afaceri au obținut un număr de alte certificări, chiar și înainte de a încerca obținerea acestei certificări în domeniul analizei de afaceri. Un mare număr de analiști de afaceri au Certificarea **PMP** (Project Management Professional) care se acordă de către Project Management Institute (PMI). O astfel de certificare reflectă foarte bine dualitatea profesiei de analist de afaceri, care uneori poate îndeplini roluri specifice managerului de proiect.

**IIBA** (International Institute of Business Analysis) oferă cedrtificări **ABAP**, **CBAP și CCBA** care reprezintă certificări specifice profesiunii de analist de afaceri. Există o serie de companii de training care oferă certificări după trecerea examenelor aferente unor cursuri pe care le oferă celor care doresc să devină analiști de afaceri sau vor să se perfecționeze în domeniu. De asemenea, instituții academice cum ar fi Boston University, University of California – Irvine şi Villanova University au programe de certificare pentru analiști de afaceri care sunt agreate de **IIBA**.

1. **MASTERATUL PROFESIONAL DE ANALIZA AFACERILOR ŞI CONTROLUL PERFORMANŢELOR ÎNTREPRINDERII (AACPI)**

Funcționând începând din anul universitar 2013 – 2014, Masteratul Profesional de AACPI este singura formă de învățământ academic din România destinată pregătirii viitorilor analiști de afaceri și manageri de proiect. Durata studiilor este de 2 ani, timp în care sunt însușite cunoștințele de bază și de specialitate necesare pentru desfășurarea acestor profesii. Studiile se finalizează cu susținerea unei lucrări de disertație pe o temă legată de domeniul analizei afacerilor și controlul performanțelor întreprinderii.

Cursurile și seminariile se desfășoară în **sistem modular**, astfel încât terminarea unei discipline este urmată de susținerea examenului la acea disciplină peste o săptămână sau două. De regulă, cursurile şi seminariile au loc în zilele de joi şi vineri seara (18,00 – 21,00), respectiv sâmbătă dimineața (9,00 – 15,00). O astfel de programare permite studenților masteranzi, care sunt în marea lor majoritate angajați deja la societăți și companii de profil, unii dintre ei chiar în funcții de analiști de afaceri sau asimilate, să poată desfășura concomitent și activitățile de la locurile lor de muncă fără perturbații majore. Considerăm că o astfel de modalitate este benefică, fiind un mijloc de acumulare de experiență în cursul celor doi ani de masterat, având în vedere cerințele care se pun în prezent pentru certificări profesionale ABAP, CBAP sau CCBA, în domeniul analizei afacerilor şi PMP în domeniul managementului de proiecte.

**Curricula Masteratului de AACPI**

|  |  |  |
| --- | --- | --- |
| **ANUL I** | **SEMESTRUL I** | **SEMESTRUL II** |
| Bazele Analizei Afacerilor | Analitica Big Data |
| Inteligența Afacerii | Analitica Afacerilor |
| Știința datelor în afaceri | Managementul Proiectelor pentru Afaceri |
| Modelarea Afacerilor  | Logistica Afacerilor |

|  |  |  |
| --- | --- | --- |
| **ANUL II** | **SEMESTRUL I** | **SEMESTRUL II** |
| Data Mining în Afaceri | Cloud Computing  |
| Economie Comportamentală în Deciziile de Afaceri | Seminar Științific - Managementul Proceselor de Afaceri |
| Managementul Riscului Întreprinderii | Etică și Integritate academică |
| Măsurarea Performanțelor Întreprinderii | Stagiu de practică de specialitate Stagiu pentru elaborarea lucrării de Disertație |

La toate disciplinele, predarea cunoștințelor teoretice este însoțită cu prezentarea de studii de caz reale la care participă specialiști recunoscuți din societăți de profil din capitală şi din ţară (**TeamNet, Nevensys, Vauban, Blue Point, JTI, Microsoft, Siveco, Total Soft etc**).

Disciplinele prezentate mai sussunt predate de profesori din cadrul Departamentului de Informatică şi Cibernetică Economică cu multă experiență, care oferă cele mai noi cunoștințe și experiențe din fiecare domeniu.

1. **PROFESII CARE POT FI ÎMBRĂȚIȘATE DE ABSOLVENȚII AACPI**

Masteratul profesional de **Analiza Afacerilor şi Controlul Performanțelor Întreprinderii** oferă acces absolvenților săi la profesii de mare viitor, cu o dezvoltare explozivă peste tot în lume și cu o mare căutare pe piața muncii. Ei vor putea, în timp, să obțină calificări profesionale din ce în ce mai valoroase (CBAP, CCBA, PMP), care să le faciliteze accesul la posturi de răspundere în mari companii, organizații guvernamentale, servicii publice, bănci, instituții financiare, companii de software, etc.

Absolvenții acestui masterat pot să se angajeze în diferite profesii din domeniul analizei afacerilor, analizei datelor și științei datelor cum ar fi: **analist de business**, **data scientist**, **specialist în analitica predictivă**, **arhitect de organizație**, **dezvoltator în domeniul Business Intelligence**, **specialist în vizualizarea datelor**, **analist de piață**, **analist de marketing**, **analist financiar**, **analist bancar**, etc.

Printre cele mai frecvent profesii unde regăsim absolvenți ai promoțiilor anterioare ale masteratului de AACPI se numără: **analist de afaceri junior, proiect manager asistent, data scientist asistent, dezvoltator, tester, programator, specialist în baze de date** etc.

**Investiția într-o astfel de pregătire este răsplătită de obținerea unora dintre cele mai atractive salarii de pe piața muncii din România și de peste tot în lume. Pe lângă cererea din ce în ce mai mare de astfel de specialiști, veniturile anuale obținute de aceștia se ridică la valori de peste șase cifre. Multe dintre salariile obținute de analiștii de afaceri sunt scutite de impozit pe venit dacă lucrează într-un loc de muncă de profil.**

